Ministar spoljnih poslova Srbije Ivica Dačić izjavio je da je Komonvelt Dominika osma zemlja koja više ne priznaje Kosovo kao nezavisnu državu.

Izvor: Tanjug

Ministar Dačić je istakao da je dobio i zvaničnu notu od Ministarstva spoljnih poslova Komonvelta Dominika gde se jasno i precizno kaže da je Vlada Komonvelta Dominika preispitala svoju prethodnu odluku i suspendovala je.

"Jasno i precizno piše da Vlada Komonvelta Dominika daje prednost dijalogu, da će poštovati sve ono do čega strane u dijalogu dođu kao rezultat dogovora, da u međuvremenu suspenduje svoju poziciju o priznanju Kosova kao nezavisne države čekajući kraj dijaloga", naglasio je Dačić.

Ministar je ocenio da je ovo još jedan veliki uspeh Srbije i naveo da će Srbija nastaviti sa ovim aktivnostima, kao i da hoće strateške odnose i saradnju sa tim zemljama, a ne samo da se priča o pitanju Kosova i Metohije.

"Komonvelt Dominika suspenduje svoj stav o priznavanju Kosova sve do ishoda dijaloga Beograda i Prištine. Nakon detaljnog razmatranja i u svetlu preporuka generalne skupštine UN-a i Međunarodnog suda pravde, dogovorili smo se da revidiramo našu ranije zauzetu poziciju u vezi priznavanja Kosova kao nezavisne države", navodi se u noti sa čijim sadržajem su premijer i šef diplomatije Komonvelta Dominika, Ruzvelt Skerit i Fransin Beron, upoznali ministra Dačića.

Dodaje se da Vlada Komonvelta Dominike smatra da njena podrška rešenju budućeg statusa Kosova treba da bude podrška dijalogu Beograda i Prištine uz posredovanje EU, a ne definisanje statusa pre okončanja dijaloga.

"Kada dve strane budu postigle sporazum, Vlada Komonvelta Dominike će dosledno podržati poziciju dogovorenu između dve strane", piše u noti.

Dačić je boravio je u Komonveltu Dominika gde se sastao a najvišim zvaničnicima te zemlje. Ministar Dačić i ministarka spoljnih poslova Komonvelta Dominika potpisali su Memorandum o prijateljstvu i saradnji dva Ministarstva spoljnih poslova, a dogovoreno je i da se pruža međusobna podrška i pomoć.